Gunnar og Jónas á tónleikum í Tónbergi í kvöld Félagarnir Gunnar Guðbjörnsson tenór og Jónas Ingimundarson píanóleikari halda tónleika í Sal tónlistarskólans á Akranesi í kvöld , 31. maí klukkan 20.00 . Efnisskrá tónleikanna er sú sama og þeir fluttu í Berlín og Freiburg í lok apríl , en þá setti Gunnar endapunkt á samstarf sitt við Freiburgaróperuna þar sem hann hefur m.a. sungið hlutverkin Max , Herodes , Siegfried og síðast Huon í Oberon eftir Weber , við góðan orðstí og lof gagnrýnenda . Gunnar og Jónas hafa unnið saman á þriðja áratug og haldið fjölda tónleika hér á landi og erlendis . Ferðir þeirra um Ísland eru orðnar margar og utan landsteinanna má nefna tónleika í Wigmore Hall í London og óperuhúsinu í Wiesabaden í Þýskalandi . Þeir félagar hafa á síðustu árum fengið fá tækifæri til samstarfs og eru því tónleikarnir í Salnum , Berlín og Freiburg kærkomið tækifæri til að endurlífga það . Dagskráin samanstendur af íslenskum sönglögum , skandinavískum ljóðum og lögum eftir Richard Strauss .